21. jaanuaril 2015 esitatud hagi – ZZ versus EASA
(kohtuasi F-6/15)
Kohtumenetluse keel: inglise
Pooled
Hageja: (esindaja: advokaat E. Asenov)
Kostja: Euroopa Lennundusohutusamet (EASA)
Hagi ese ja sisu
Nõue tühistada Euroopa Lennundusohutusameti otsus, millega lõpetati hageja tähtajaline leping enne lepingus märgitud tähtaega, ja nõue maksta lepingu ennetähtaegse lõpetamisega tekitatud varalise ja mittevaralise kahju eest hüvitist koos intressidega.
Hageja nõuded
tühistada vaidlustatud 16. aprilli 2014. aasta otsus nro2014/039/E, millega lõpetati ennetähtaegselt hageja leping, mida kinnitab EASA 27. oktoobri 2014. aasta otsus nroSR 14-005;
mõista välja hüvitis mittevaralise kahju eest, mida otsus hagejale alandamise, solvamise, maine kahjustamise ja tervise halvendamise läbi tekitas. Hageja hinnangul on mittevaralise kahju suurus 100 000 eurot;
mõista välja hüvitis varalise kahju eest, mida lepingu varajane lõpetamine hagejale tekitas. See vastab hageja täismääras töötasu vahele Euroopa ühenduste muude teenistujate teenistustingimuste artikli 47 punkti b alapunkti ii alusel makstava hüvitisega ajavahemiku eest alates hageja lepingu varasest lõpetamisest kuni tema tööle ennistamiseni või tema lepingu lõppemise kuupäevani 1. novembril 2015. Hinnanguliselt on see vahe 75 000 eurot, kuid Euroopa Lennundusohutusameti raamatupidamisosakond võib teha täpsemad arvutused;
taastada hageja lepingu normaalne täitmine ja hageja tööalased suhted Euroopa Lennundusohutusametiga;
tõenditena:
kutsuda üks tunnistaja suulisele menetlusele, kes annab tunnistust hageja maine kohta tsiviillennundusringkondades enne tema ebaseaduslikku töölt vabastamist.
kutsuda üks tunnistaja suulisele menetlusele, kes annab tunnistust hageja vaimse ja füüsilise tervise seisundi kohta ebaseadusliku töölt vabastamise ja tema lepingu lõpetamise ajal ja pärast seda.
kohustada Euroopa Lennundusohutusametit esitama nimekiri oma tundlikest ametikohtadest.
jätta kostja kohtukulud tema enda kanda ja mõista temalt välja hageja kohtukulud, seal hulgas Avaliku Teenistuse Kohtus hagejat esindanud advokaadi tasu, tunnistajate kulud ja kõik muud menetlusega seotud kulud.